In nomine sanctæ Trinitatis et individuæ unitatis, sit notum universis christianæ fidei cultoribus quod Herbertus de Argentolio, quando Molismum ad conversionem venit, dedit Deo et Sanctæ-Mariæ, fratribusque in illo loco Deo militantibus, omne alodium suum, quod ei jure contingebat hereditario, in villa quæ Cuseus dicitur; sed Walterius, filius ejus, tunc absens, postea vero, transacto non modico tempore, Molismum venit, donum quoque quod pater suus fecerat, rogatu fratrum, gratanti animo, laudavit, et uxor illius, filiusque et filiæ. Pro hac igitur concessione, caritatis gratia, accepit prefatus miles a fratribus Molismi unum bovem, ut donum quod pater suus fecerat fixum et inviolabile permaneret in sæcula. Hujus rei testes adsistunt: Hugo de Malleio; Arnulfus, pistor; Arnaldus, famulus cellerarii; Theodericus, quoquus; Rotbertus hospitarius; Willelmus, filius Ulrici, laboratoris.